Germanwings-ongeluk: ‘Eendag sal almal my naam onthou’Andreas Lubitz, die medevlieënier van die Germanwings-vliegtuig wat in Maart 2015 in die Franse Alpe neergestort het Foto: Wolfgang Nass/BILD Die medevlieënier Andreas Lubitz wat glo doelbewus ŉ Germanwings-vliegtuig in die Franse Alpe laat neerstort het, het glo verlede jaar aan sy meisie gesê hy beplan iets só erg dat die wêreld sy naam sal onthou. Lubitz se eksmeisie, ŉ lugwaardin genaamd Maria W, het aan Duitse media gesê die oomblik toe sy van die ongeluk te hore gekom het, het sy dadelik aan een van hul laaste gesprekke gedink. Lubitz en Maria het onlangs hul verhouding verbreek. “Eendag sal ek iets doen wat die stelsel sal verander en dan sal almal my naam ken en my onthou,” was glo Lubitz se woorde. Maria het aan Bild-koerant gesê sy het in daardie stadium nie verstaan wat hy bedoel nie, maar nou maak dit alles sin. Volgens die kajuit se bandopname het Lubitz Dinsdag die kaptein van die vliegtuig uitgesluit nadat hy sy nood gaan verlig het. Die Airbus A320-vliegtuig van Germanwings, ŉ dogtersmaatskappy van Lufthansa, met 150 persone aan boord, was van Barcelona in Spanje op pad na Düsseldorf in Duitsland toe dit in die suide van Frankryk in ŉ onherbergsame deel van die Alpe neergestort het. Volgens die opname het Lubitz die vliegtuig doelbewus laat daal en uiteindelik laat neerstort. Dit het onlangs ook aan die lig gekom dat Lubitz sielkundige probleme gehad het. Hy het glo ook aan depressie gely. Geen selfmoordbrief of enigiets is gevind wat aandui dat hy die ongeluk beplan het of dat hy ŉ politieke of godsdienstige agenda gehad het nie. Lees alle vorige berigte oor Germanwings op Maroela Media.